text: Kvæstet ung mand nu uden for livsfare
  25 november 2011 kl. 08.17
  Den 18-årige mand, der torsdag eftermiddag var i livsfare efter en ulykke i Kolding, meldes fredag morgen udenfor livsfare.
  Det oplyser vagtchefen hos Sydøstjyllands Politi til Radio VLR.
  Manden har pådraget sig en hjerneskade og åbent benbrud.
  Ulykken skete torsdag eftermiddag ved 15-tiden, da en bilist ramte cyklisten på Tøndervej ved Munkensdam Gymnasium i Kolding.
  Manden blev først kørt til skadestuen på Kolding Sygehus. Men det viste sig ret hurtigt, at han var i livsfare, og med politieskorte blev han i ambulance overført til Odense Universitetshospital. 
  Her til morgen meldes han så udenfor livsfare.
  Bilinspektører var i går på Tøndervej for at lave undersøgelser og rapport om, hvordan ulykken skete.
  